Агенцијата за заштита на правото на слободен пристап до информациите од јавен карактер врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалба изјавена од Здружение на граѓани Центар за граѓански комуникации ЦГК Скопје, поднесена против Решение на Агенцијата за лекови и медицински средства, по предметот Барање за пристап до информации од јавен карактер, на 14.11.2023 година го донесе следното

**Р Е Ш Е Н И Е**

1.Жалбата изјавена од Здружението на граѓани Центар за граѓански комуникации ЦГК Скопје, поднесена против Решението на Агенцијата за лекови и медицински средства бр.04-8108/4 од 20.09.2023 година, заведена во Агенцијата под бр. 08-353 на 16.10.2023година, по предметот Барање за пристап до информации од јавен карактер **СЕ УВАЖУВА**.

**2.СЕ ЗАДОЛЖУВА** Имателот на информации да му ја достави бараната информација на Барателот на начин и во форма наведени во Барањето.

3.Решението на Имателот на информации бр.04-8108/4 од 20.09.2023 година се поништува.

4.Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Здружението на граѓани Центар за граѓански комуникации ЦГК - Скопје, на 21.08.2023 година, поднело Барање за пристап до информации од јавен карактер до Агенцијата за лекови и медицински средства, со кое побарало електронски запис од следната информација:

Ве молиме да ни доставите поединечни податоци за секоја година за 2019, 2020, 2021, 2022 и 2023 година (заклучно со 30.06.2023):

„1. Број на уништени вакцини со назнака на видот на вакцината (намена) и на производителот?

2. Која била причината за уништувањето на вакцините?

3.Која била вредноста на уништените вакцини?

4.Каде се уништени вакцините?

5.Колку чинело уништувањето на вакцините?“.

Постапувајќи по наведеното Барање, Имателот на информации до Барателот доставил Решение бр.04-8108/4 од 20.09.2023 година, со кое го прифатил Барањето за пристап до информацииод јавен карактер и во прилог на истото му доставил Одговор од Одделение за управување со човечки ресурси бр.04-8108/3 од 18.09.2023 година.

Незадоволен од добиениот одговор, Барателот на информации, во законски предвидениот рок, поднесе Жалба до Агенцијата, заведена во нејзината Архива под бр. 08-353 на 26.09.2023 година.

Агенцијата, со електронски допис од 26.09.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации, на 04.10.2023 година до Агенцијата, преку поштенски доставувач, достави Произнесување по Жалба бр.04-8108/9 од 02.10.2023 година, во кое наведува: „...Во прилог Ви ги доставуваме одговорите од надлежниот сектор во Агенцијата за лекови и медицински средства“. Во прилог на дописот е доставен Одговор од Одделението за управување со човечки ресурси бр.04-8108/8 од 29.09.2023 година, во чие образложение се дава дополнителен одговор на Барањето, со напомена дека „...Агенцијата не располага со податоци за вредноста на вакцините кои се набавени согласно јавна набавка од страна на Министерството за здравство, ниту за вредноста на уништувањето“. Во прилог се доставени „...сите одобрени спецификации за уништување на здравствените установи од 2019 до 2023 година, како и оние Записници кои ни се доставени“.

Поради обемноста на добиениот материјал, на 05.10.2023 година, Агенцијата добиениот одговор со сите прилози му ги предаде на овластено лице од Здружението на граѓани Центар за граѓански комуникации ЦГК – Скопје.

По разгледување на добиениот одговор, Барателот на информации на 16.10.2023 година до Агенцијата достави повторно жалба заведена под бр.08-353 каде е наведено: „Со овој одговор имателот на информацијата не одговорил по барањето...доставува само неповрзани и без каков и да е ред фотокопирани документи од кои не може да се добијат на каков и да е начин бараните информации, со кои имателот на информациите располага согласно неговите надлежности од Правилникот за поблиските услови за начинот на отстранување на отпадот со лекови“.

На 10.11.2023 година Барателот на информации достави Ургенција по Жалбата во која наведува дека имателот на информации се уште не постапил по неговото Барање, односно не ја добил бараната информација во целост.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и останатите расположливи списи, истата ја уважи и го задолжи Имателот на информации на барателот да му ги достави бараните информации во целост, на начин и во форма наведени во Барањето, во рок од 15 дена од денот на доставување на Решението, поради следното:

По разгледувањето на Жалбата и списите во врска со предметот, Агенцијата констатира дека Имателот на информации, не постапил согласно одредбите од Законот за слободен пристап до информации од јавен карактер, бидејќи доставил Одговор на Барањето, но со истиот не му одговорил на Барателот по сите наведени точки од Барањето.

Имателот на информации е должен да постапи согласно укажувањата на Агенцијата и да донесе правилно и врз Закон засновано Решение со кое ќе го уважи Барањето и на Барателот ќе му ги достави одговорите во целост, **на начин и во форма наведени во Барањето**.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

  **Директор,**

 **Пламенка Бојчева**